Kim Edberg Andersen (NB), 2023-12-07:
Nu har Konservative lige rost den gode stemning, og så kan man jo vælge at gå op og ødelægge den, men det gør jeg så ikke.
Og jeg hører, hvad regeringen siger: Hvis man bruger borgernes tid for ofte på at stemme, kommer de så ned og stemmer, når de ligesom skal sætte det nye kommunalråd?
Det er jo faktisk en meget valid problemstilling, men jeg tror heller ikke, det er det, man søger.
I Nye Borgerlige har vi været fortalere for meget mere nærdemokrati.
Vi vil gerne helt derud, hvor det er sådan, når man snakker lokalplansområder, at hvis man lige pludselig får den fikse idé, at man vil sætte solceller op, kunne det jo være smart i det geografiske område at lave en lokal afstemning.
For hvis nu 60 pct. derude stemmer for at have solcellerne, er det svært at få en avisartikel dagen efter om, at der er et kæmpeproblem med det – eller omvendt.
Der er altså noget positivt i at inddrage borgerne.
Men jeg har også selv været kommunalpolitiker, og der er heller ikke noget, der er mere irriterende end at inddrage borgerne, for det er ikke altid, at de har den samme holdning, som man har, når man sidder i byrådet.
Og det er da også træls, for nu har man lige planlagt, at aftensmaden er kl. 8, for der plejer vi at slutte, og nu skal vi faktisk til at forholde os til, at nogle borgere har fået en rigtig god idé, som de synes er god, men som vi måske ikke gør.
Jeg tror, at vores politikere godt kan vænne sig til det, for de fleste sidder der faktisk, fordi de gerne vil.
Men vi bliver også meget konservative, når vi sidder i et byråd; vi tænker sådan lidt: Vi ved bedst.
Det er også lidt det, jeg hører nogle sige – vi ved det bedst.
Det tror jeg ikke altid vi gør.
Det tror jeg heller ikke altid man gør i en lokal fodboldklub, hvis deres største ønske er at få fire kunstgræsbaner; altså, så vil de jo stemme for det.
Så hvor sætter vi barren?
Der synes jeg, der er kommet rigtig mange gode indspil fra alle ordførerne her.
Men det handler lidt om at sætte barren.
Jeg tror, at kommunerne har alle de redskaber, der skal til.
Jeg synes også, jeg kan se, at de bruger dem alt for lidt.
Jeg sad sådan og brainstormede dernede, og det er svært efter 12 timer i Folketingssalen, især for mig, men det kunne jo være, at vi skulle fortælle vores kolleger derude, at de skulle bruge det meget mere.
I Nye Borgerlige bruger vi det; der beder vi vores byrådspolitikere – som vi selvfølgelig har mistet nogle af, men vi har da stadig væk nogle tilbage – om at opfordre til at få flere lokale afstemninger.
Og hvorfor gør vi det?
Det gør vi dybest set for at lave en kultur i vores byråd for at udnytte det her.
Så kan det være vejledende afstemninger, som hr. Dennis Flydtkjær siger, for der kan være nogle budgetudfordringer, som DF også er inde på, altså at det ikke skal have indvirkning på budgettet, for ja, der er nogle plusser og minusser, der skal passe, men det kan altså aldrig nogen sinde være andet end givende og mere demokratisk at udvikle demokratiet.
Hvis vi skal være kritiske over for os selv, har vi lige i dag haft muligheden for nogle gange at bruge § 42 herinde, og der har vi jo alle sammen sagt: Nej nej.
Det er jo sjovt, som det altid passer sammen med, at der er et flertal, der ikke har lyst til, at der er noget, der bliver sat fingeren på.
Men det er ikke det, det går ud på.
Det holder alle skarpe.
Jeg tror, at vi ville blive skarpere politikere lokalt, hvis vi lyttede mere til borgerne.
Der er altså bare nogle ting i kommunerne, hvor borgerne ved noget, som de ikke nødvendigvis ved inde i byrådssalen.
Og det er ikke, fordi byrådspolitikere er dovne; det er folk, der arbejder rigtig mange timer i forvejen, og dem, der sidder i byrådet, gør det i deres fritid, og det går stærkt, og det bliver mere og mere kompliceret.
Jeg tror, det er en god idé.
Men jeg køber ind på alle præmisserne fra alle ordførerne herinde, og det her er en dialog, som vi forhåbentlig kan fortsætte videre frem.
Jeg tror, at hvis vi skal ændre det her og flytte kulturen, så skal vi gøre det med vores egne partier.
Og til Socialdemokratiets ordfører vil jeg sige: I er to store enheder, og jeg synes jo, at det er fantastisk med små partier med enkeltsager.
Dem skal vi have mange flere af, og som jeg kan se i meningsmålingerne, er vi på vej til, at der kommer flere af dem.
Så det går nok.
Alt er godt, og det lysner for de små partier.
Tusind tak for ordet.